CELEX: 32018D0594
Language: et
Date: 2018-04-13 00:00:00
Title: Komisjoni rakendusotsus (EL) 2018/594, 13. aprill 2018, milles käsitletakse benseen-1,2,4-trikarboksüülhappe 1,2-anhüdriidi (trimelliitanhüdriidi) (TMA) määratlemist väga ohtliku ainena vastavalt Euroopa Parlamendi ja nõukogu määruse (EÜ) nr 1907/2006 artikli 57 punktile f (teatavaks tehtud numbri C(2018) 2112 all) (EMPs kohaldatav tekst )

19.4.2018   
            
            
               ET
            
            
               Euroopa Liidu Teataja
            
            
               L 99/16
            
         KOMISJONI RAKENDUSOTSUS (EL) 2018/594,
   13. aprill 2018,
   milles käsitletakse benseen-1,2,4-trikarboksüülhappe 1,2-anhüdriidi (trimelliitanhüdriidi) (TMA) määratlemist väga ohtliku ainena vastavalt Euroopa Parlamendi ja nõukogu määruse (EÜ) nr 1907/2006 artikli 57 punktile f
   
      
         (teatavaks tehtud numbri C(2018) 2112 all)
      
   
   (Ainult ingliskeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 59 lõiget 9,
   ning arvestades järgmist:
   
               (1)
            
            
               Kooskõlas määruse (EÜ) nr 1907/2006 artikli 59 lõikega 3 esitasid Madalmaad 8. augustil 2016 Euroopa Kemikaaliametile (edaspidi „amet“) toimiku, mis on koostatud vastavalt kõnealuse määruse XV lisale (edaspidi „XV lisa toimik“), et määratleda benseen-1,2,4-trikarboksüülhappe 1,2-anhüdriid (trimelliitanhüdriid) (TMA) (EÜ nr 209-008-0, CASi nr 552-30-7) väga ohtliku ainena, sest see vastab määruse (EÜ) nr 1907/2006 artikli 57 punktis f sätestatud kriteeriumidele. XV lisa toimiku kohaselt on olemas teaduslik tõendusmaterjal, et TMA võib hingamisteid sensibiliseerivate omaduste tõttu avaldada inimeste tervisele tõsist mõju, mis põhjustab samaväärset ohtu kui muude määruse (EÜ) nr 1907/2006 artikli 57 punktides a–e loetletud ainete avaldatav mõju.
            
         
               (2)
            
            
               15. detsembril 2016 võttis ameti liikmesriikide komitee (edaspidi „komitee“) vastu arvamuse (2) XV lisa toimiku kohta. Kuigi enamik komitee liikmeid oli seisukohal, et TMA vastab tingimustele selle aine määratlemiseks väga ohtliku ainena kooskõlas määruse (EÜ) nr 1907/2006 artikli 57 punktiga f, ei jõudnud komitee ühehäälsele kokkuleppele. Kolm liiget ei osalenud hääletamises. Kolm liiget olid arvamusel, et ei ole piisavalt teaduslikke tõendeid TMA võimaliku tõsise mõju kohta inimeste tervisele, mis põhjustab samaväärset ohtu kui muude määruse (EÜ) nr 1907/2006 artikli 57 punktides a–e loetletud ainete avaldatav mõju. Need kolm liiget väljendasid kahtlust TMA tervisemõju liigi, raskuse, pöördumatuse ja pikaajalisuse, selle mõjuga seotud sotsiaalsete probleemide ja TMAga kokkupuutumise ohutu taseme tuletamise võimatuse suhtes.
            
         
               (3)
            
            
               17. jaanuaril 2017 esitas amet vastavalt määruse (EÜ) nr 1907/2006 artikli 59 lõikele 9 komitee arvamuse komisjonile otsuse tegemiseks TMA määratlemise kohta kõnealuse määruse artikli 57 punkti f alusel.
            
         
               (4)
            
            
               Kooskõlas komitee enamuse arvamusega märgib komisjon, et XV lisa toimikus esitatud ja arutatud andmed näitavad, et TMA põhjustab rasket ja püsivat kopsupuudulikkust, kui kokkupuude on pikaajaline ja sekkumist ei toimu. Teatatud kahjulik toime varieerub rinokonjuktiviidist ja astmast kutsehaigusena raskete haigusteni, nagu kopsuhaiguse-aneemia sündroom, allergiline larüngiit ja allergiline alveoliit. Mõnikord on tagajärjed olnud nii rasked, et inimesed on olnud sunnitud ametist lahkuma. Kõige raskemad tagajärjed võivad nõuda pikaajalist ravi.
            
         
               (5)
            
            
               Komisjon märgib, et kuigi osa TMA põhjustatud tagajärgedest on pärast ainega kokkupuute lõppemist pöörduvad, on sensibiliseerimise esimene faas (induktsioon) pöördumatu. Lisaks ei ole inimeste kohta saadaolevate andmete põhjal võimalik tuletada TMA kontsentratsioonitaset, millest allpool sensibiliseerimist ei toimu. Peale selle tundub, et kahjulikul toimel on teatav peiteaeg. Võimalust, et pöördumatu mõju tekib enne, kui tehakse kindlaks terviseprobleem, on tunnustatud teiste ainete (3) määratlemisel väga ohtliku ainena kooskõlas määruse (EÜ) nr 1907/2006 artikli 57 punktiga f hingamisteid sensibiliseerivate omaduste tõttu ja seda on kinnitatud Euroopa kohtupraktikas (4).
            
         
               (6)
            
            
               Komisjon märgib, et juba sensibiliseeritud töötajaid tohib ümber paigutada ainult töökohtadele, kus puudub täielikult kokkupuude TMAga, et vältida raske kahjuliku toime kordumist, mis põhjustaks sotsiaalseid probleeme ja mõjutaks sensibiliseeritud töötajate elukvaliteeti.
            
         
               (7)
            
            
               Komisjon on seetõttu kooskõlas komitee enamuse arvamusega seisukohal, et TMA põhjustab samaväärset ohtu kui määruse (EÜ) nr 1907/2006 artikli 57 punktides a–e loetletud ained ja seega tuleks TMA määratleda kõnealuse määruse artikli 57 punkti f alusel hingamisteid sensibiliseerivate omaduste tõttu väga ohtliku ainena.
            
         
               (8)
            
            
               Käesoleva otsusega ette nähtud meetmed on kooskõlas määruse (EÜ) nr 1907/2006 artikli 133 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Benseen-1,2,4-trikarboksüülhappe 1,2-anhüdriid (trimelliitanhüdriid) (TMA) (EÜ nr 209-008-0, CASi nr 552-30-7) määratletakse määruse (EÜ) nr 1907/2006 artikli 57 punkti f alusel hingamisteid sensibiliseerivate omaduste tõttu väga ohtliku ainena.
   2.   Lõikes 1 nimetatud aine kantakse määruse (EÜ) nr 1907/2006 artikli 59 lõikes 1 osutatud kandidaatainete loetellu, lisades rubriiki „Lisamise põhjused“ märkuse: „Hingamiselundeid sensibiliseerivad omadused (artikli 57 punkt f) – inimeste tervis“.
   Artikkel 2
   Käesolev otsus on adresseeritud Euroopa Kemikaaliametile.
   
      Brüssel, 13. aprill 2018
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 396, 30.12.2006, lk 1.
   
      (2)  http://echa.europa.eu/role-of-the-member-state-committee-in-the-authorisation-process/svhc-opinions-of-the-member-state-committee
   
      (3)  Liikmesriikide komitee kokkulepe diaseen-1,2-dikarboksamiidi (C,C′-asodi(formamiid)) määratlemise kohta väga ohtliku ainena https://echa.europa.eu/documents/10162/5b3971ca-7683-414b-b7df-085744c5b327;
   Liikmesriikide komitee kokkulepe heksahüdrometüülftaalanhüdriidi, heksahüdro-4-metüülftaalanhüdriidi, heksahüdro-1-metüülftaalanhüdriidi ja heksahüdro-3-metüülftaalanhüdriidi määratlemise kohta väga ohtliku ainena https://echa.europa.eu/documents/10162/ab858db8-5467-429c-a94d-2e563f523d01;
   Liikmesriikide komitee kokkulepe tsükloheksaan-1,2-dikarboksüülanhüdriidi, cis-tsükloheksaan-1,2-dikarboksüülanhüdriidi ja trans-tsükloheksaan-1,2-dikarboksüülanhüdriidi määratlemise kohta väga ohtliku ainena https://echa.europa.eu/documents/10162/8a707077-bf1c-462d-bf25-dd58ffa14cf8.
   
      (4)  Üldkohtu 30. aprilli 2015. aasta otsus kohtuasjas Polynt ja Sitre vs. ECHA, T-134/13, ECLI:EU:T:2015:254 ja üldkohtu 30. aprilli 2015. aasta otsus kohtuasjas Hitachi Chemical Europe jt vs. ECHA, T-135/13, ECLI:EU:T:2015:253.